หุ้นไทยปิด804.40จุด
&nbsp;
28 มิ.ย. 2553

ดัชนีปิดวันที่ 28 มิ.ย. 2553ที่ 804.40 จุดปรับตัวเพิ่มขึ้น 10.73 จุดหรือเพิ่มขึ้น 1.35% ด้วยมูลค่าการซื้อขาย 17,151 ล้านบาท 
ดัชนีปรับขึ้นไปสูงสุด 804.40 จุดและต่ำสุด 798.12 จุด โดยได้รับแรงสนับสนุนจากหุ้นกลุ่มพลังงานและธนาคาร จากแนวโน้มราคาน้ำมันที่ปรับตัวเพิ่มขึ้นและข่าวดีจากมาบตาพุดและแนวโน้มผลประกอบการกลุ่มธนาคารไตรมาส2
แนวโน้มวันพรุ่งนี้ น.ส.ธีรดา ชาญยิ่งยงค์ ผู้ช่วยผู้อำนวยการอาวุโส ฝ่ายวิเคราะห์หลักทรัพย์ บล.ฟิลลิป (ประเทศไทย) ประมาณการว่าดัชนียังขึ้นต่อได้จากการปรับขึ้นหุ้นขนาดใหญ่ทั้งในกลุ่มพลังงานที่มีแรงเก็งกำไรจากข่าวคณะกรรมการทั้ง 4 ฝ่ายจะยื่นผลสรุปเรื่องโรงแยกก๊าซที่ 6 ให้รัฐบาลในสัปดาห์นี้ และยังได้แรงหนุนจากราคาน้ำมันดิบปรับขึ้นกรณีเกิดพายุเฮอริเคนในอ่าวเม็กซิโก ขณะที่กลุ่มธนาคารพาณิชย์เป็นการเก็งกำไรผลประกอบการไตรมาส 2
อย่างไรก็ตาม นักลงทุนต้องระมัดระวังการลงทุน หากวันนี้ไม่มีข่าวเชิงบวกมาสนับสนุนอาจเจอแรงขายทำกำไร เนื่องจากปริมาณการซื้อขายยังไม่อยู่ในภาวะช่วยสนับสนุนการลงทุนได้ดี ขณะที่ความเสี่ยงตอนนี้ยังเป็นภาพใหญ่ของตลาดยุโรปที่ไม่รู้จะมีข่าวอะไรมาออกอีก
ประเมินแนวแนวรับที่ 794 จุด และแนวต้าน 809 จุด แต่หากสามารถยืนเหนือ 800 จุดได้อีกระยะหนึ่งอาจเห็น 820 จุด 
กลยุทธ์การลงทุนควรซื้อขายระยะสั้นโดยขายทำกำไรที่แนวต้านในหุ้นกลุ่มที่อยู่ในกระแส อาทิ กลุ่มพลังงานตามเรื่องมาบตาพุด เช่น บริษัท ปตท. (PTT) บริษัท ปตท.เคมิคอล (PTTCH) กลุ่มธนาคาร เช่น ธนาคารกรุงเทพ (BBL) ที่เติบโตดีทั้งไตรมาสต่อไตรมาสและช่วงเดียวกันของปีก่อน ธนาคารกสิกรไทย (KBANK) ธนาคารไทยพาณิชย์ (SCB) และกลุ่มสื่อสารเรือ่งความชัดเจนใน 3.9 จี เช่น บริษัท แอดวานซ์ อินโฟร์ เซอร์วิส (ADVANC)